b'\n_START_ARTICLE_\nGagauzian tasavalta\n_START_SECTION_\nHistoria\n_START_PARAGRAPH_\nEtel\xc3\xa4-Moldovassa asuva v\xc3\xa4hemmist\xc3\xb6 gagauzit vaativat oikeuksia jo neuvostoaikana. Vuonna 1986 maassa sallittiin gagauzinkielinen lehdist\xc3\xb6. Marraskuussa 1989 Moldavian sosialistisessa neuvostotasavallassa tuli voimaan laki, joka teki romaniasta maan ainoan virallisen kielen. Gaugazit j\xc3\xa4rjest\xc3\xa4ytyiv\xc3\xa4t ja alkoivat valmistella oman neuvostotasavallan perustamista._NEWLINE_It\xc3\xa4-Euroopan levottomuudet vaikuttivat my\xc3\xb6s Moldaviassa ja neuvostoj\xc3\xa4rjestelm\xc3\xa4\xc3\xa4 alettiin purkaa vuonna 1990. Maa alkoi valmistella itsen\xc3\xa4istymist\xc3\xa4 Neuvostoliitosta ja muun muassa otti k\xc3\xa4ytt\xc3\xb6\xc3\xb6n uuden lipun. Gagauzit puolestaan ilmaisivat halunsa pysy\xc3\xa4 osana Neuvostoliittoa. Elokuussa gagauzit julistivat eroavansa Moldaviasta ja perustavansa Gagauzian tasavallan. Syyskuussa my\xc3\xb6s Transnistria irtaantui Moldavian keskushallinnosta._NEWLINE_Moldova julistautui itsen\xc3\xa4iseksi Neuvostoliitosta elokuussa 1991. Gagauzia ja Transnistria vastustivat itsen\xc3\xa4isyysjulistusta ja sit\xc3\xa4 seuranneita presidentinvaaleja. K\xc3\xa4yt\xc3\xa4nn\xc3\xb6ss\xc3\xa4 Moldavian alueelle oli syntynyt kolme valtiota, joista vain Moldova oli kansainv\xc3\xa4lisesti tunnustettu. Valtiot neuvottelivat kesken\xc3\xa4\xc3\xa4n, mutta vuonna 1992 Moldovan ja Transnistrian v\xc3\xa4lill\xc3\xa4 tilanne kiristyi aseellisiksi yhteenotoiksi. Gagauzian v\xc3\xa4lit Moldovan kanssa olivat sen sijaan rauhanomaisina._NEWLINE_Vuoden 1994 aikana Moldovassa j\xc3\xa4rjestettiin ensimm\xc3\xa4iset parlamenttivaalit, p\xc3\xa4\xc3\xa4tettiin kansan\xc3\xa4\xc3\xa4nestyksess\xc3\xa4 olla liittym\xc3\xa4tt\xc3\xa4 Romaniaan ja hyv\xc3\xa4ksyttiin perustuslaki. Gagauzit osallistuivat p\xc3\xa4\xc3\xa4t\xc3\xb6ksentekoon ja perustuslaissa taattiin Gagauzialle autonomisen maakunnan asema. Gagauzian tasavalta hyv\xc3\xa4ksyi Moldovan perustuslain ja muuttui Gagauzian autonominen alueeksi. Alueen rajat m\xc3\xa4\xc3\xa4riteltiin tarkemmin ja vahvistettiin vuonna 1995.'